31997L0020
L 125/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 97/20/ЕО НА КОМИСИЯТА
от 18 април 1997 година
за привеждане в съответствие с техническия прогрес на Директива 72/306/ЕИО на Съвета за сближаване на законодателствата на държавите-членки относно мерките, които следва да се предприемат срещу емисията на замърсители от дизелови двигатели, предназначени за употреба в превозни средства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/306/ЕИО на Съвета от 2 август 1972 г. за сближаване на законодателствата на държавите-членки относно мерките, които следва да се предприемат срещу емисията на замърсители от дизелови двигатели, предназначени за употреба в превозни средства (1), последно изменена с Директива 89/491/ЕИО на Комисията (2), и по-специално член 4 от нея,
като има предвид, че Директива 72/306/ЕИО е една от специалните директиви относно процедурата за типово одобрение на ЕО, въведена с Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (3), последно изменена с Директива 96/79/ЕО на Европейския парламент и на Съвета (4); като има предвид следователно, че разпоредбите на Директива 70/156/ЕИО за системите, компонентите и обособените технически възли на превозните средства се прилагат за Директива 72/306/ЕИО;
като има предвид по-специално, че съгласно член 3, параграф 4 и член 4, параграф 3 от Директива 70/156/ЕИО е необходимо към всяка специална директива да бъде приложен информационен документ, включващ съответните точки от приложение I към Директива 70/156/ЕИО, а също така и сертификат за типово одобрение, базирано на приложение VI към Директива 70/156/ЕИО, за да може това типово одобрение да бъде компютризирано;
като има предвид, че споменатите изменения се отнасят само за административните разпоредби, съдържащи се в Директива 72/306/ЕИО; като има предвид, че поради това не е необходимо да се отменят одобренията, издадени съгласно Директива 72/306/ЕИО, както и да се забраняват регистрацията, продажбата и въвеждането в експлоатация на нови превозни средства, обхванати от такива одобрения;
като има предвид, че предвидените в настоящата директива мерки са в съответствие със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Директива 72/306/ЕИО се изменя, както следва:
1.
Член 1 се заменя със следния текст:
„Член 1
По смисъла на настоящата директива „превозно средство“ означава всяко превозно средство с дизелов двигател, което е предназначено за движение по пътищата, със или без каросерия, с най-малко четири колела и с максимална проектна скорост над 25 км/час, с изключение на превозните средства, които се движат по релси, селскостопанските и горскостопанските трактори и всички видове подвижни машини.“;
2.
В член 2 изразът „приложения I, II, III, IV и VI“ се заменя с израза „изискванията на съответните приложения към настоящата директива“;
3.
В член 3 изразът „точка 2.2“ се заменя с израза „точка 1.1“;
4.
Приложенията се изменят в съответствие с приложението към настоящата директива.
Член 2
1. Считано от 1 октомври 1997 г. държавите-членки:
-
прекратяват издаването на типово одобрение на ЕО съгласно разпоредбите на член 4, параграф 1 от Директива 70/156/ЕИО, и
-
могат да отказват национално типово одобрение,
за нов тип превозно средство на основания, свързани с емисията на замърсители от дизелови двигатели, ако то не отговаря на разпоредбите на Директива 72/306/ЕИО, изменена с настоящата директива.
Настоящата директива не отменя одобренията, издадени преди това съгласно Директива 72/306/ЕИО и не възпрепятства разширeнието на такива одобрения в съответствие с условията на директивите, съгласно които те са били издадени първоначално.
Член 3
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива, преди 30 септември 1997 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 18 април 1997 година.